Lene Espersen (KF), 1999-02-24:
Jeg vil også gerne på vegne af Det Konservative Folkeparti starte med at takke udviklingsministeren for redegørelsen.
Det er jo den anden debat, vi har som opfølgning på verdenskvindekonferencen i Beijing, og efter Det Konservative Folkepartis opfattelse er det faktisk en god tradition, at vi gør løbende status over de store FN-konferencer.
Vi synes naturligvis især, at det er relevant, at vi i dag benytter muligheden for at diskutere Beijing plus fem og får en status over, hvordan det går med forberedelsesarbejdet. For Det Konservative Folkeparti er det vigtigt at få understreget, at vi mener, at den 4. FN-verdenskvindekonference blev en succes - ikke kun fordi der blev vedtaget en deklaration, men også fordi man vedtog »Platform for Action«.
Vi mener, at begrebet mainstreaming er et godt princip, og det er godt, at det er blevet accepteret, at man integrerer kvindespørgsmål og konsekvensen af alle aktiviteter.
Blot føler vi, at det i hvert fald er nødvendigt at få understreget, at for det fremadrettede arbejde er det vigtigt, at der kommer kød og blod på de ord, på de principper, så vi ikke ender med det, som udviklingsministeren betegnede som faren for en udvanding.
Det er meget vigtigt, at vi lærer at håndtere det i det praktiske arbejde.
Det er et væsentligt fremskridt, at kvinders manglende sociale status kommer højere op på dagsordenen.
Man kan dog kun gøre noget effektivt med f.eks. fattigdomsbekæmpende udviklingsbistand, hvis man samtidig vælger at sætte kvinden i centrum, da kvinderne udgør 70 pct. af verdens fattige.
Det skal huskes i det overordnede ligestillingsperspektiv.
Det er også et helt afgørende problem, at kvinder er fattige, at de mangler uddannelse, og at de ikke tager del i produktion, magt og ansvar.
Kvinden skal derfor som udgangspunkt sikres lige adgang til økonomiske ressourcer, ejendomsret og adgang til kreditter og andre finansielle ydelser.
Det virker måske for os danskere som noget ganske naturligt, men vi må bare se i øjnene, at for mange kvinder i verden er det ønsketænkning.
Ud over at det kræver ændring af lovgivningen, kræver det nemlig også ændring af den traditionelle opfattelse af kvinder mange andre steder i verden.
Lad mig slå fast, at Det Konservative Folkeparti ikke accepterer kulturelle forskelle som undskyldning for eller forklaring på manglende accept af kvinders ligeret.
De basale rettigheder skal være universelle og kan ikke tilsidesættes.
På samme vis skal kvinder have adgang til uddannelse, sundhed og drikkevand, for uden disse basale ydelser kan kvinder umuligt udføre deres almindelige rolle som samfundsborgere.
For Det Konservative Folkeparti er det meget væsentligt at fremhæve, at kvinders uddannelse skal prioriteres i den danske indsats på verdensplan.
Det er ikke kun for at sikre kvinder en bedre status og en højere økonomisk stilling i samfundet - det er selvfølgelig vigtigt at understrege - men også fordi vi mener, at det kan medvirke til at nedbringe det gennemsnitlige fødselstal og dermed medvirke til at løse et af klodens mest faretruende miljøproblemer, nemlig det kraftigt voksende befolkningstal.
Man kan altså sige, at ved at fokusere på uddannelse løser vi faktisk to store problemer
samtidig.
Det er for Det Konservative Folkeparti afgørende, at regeringen i sin udviklingspolitik og i samarbejde med multinationale organisationer sikrer mainstreaming og kvinders ligeret.
Det inkorporeres som et krav i det fremadrettede arbejde.
Jeg synes også, at det er væsentligt at få fremhævet, at Danmark skal have en høj profil, når det gælder krænkelse af kvinders menneskerettigheder.
Jeg vil i den forbindelse opfordre regeringen til snarest muligt at få justitsministeren til at fremsætte et forslag her i Folketinget, der har til formål at straffe de forældre, der tager til udlandet med danske statsborgere og får foretaget disse grusomme forbrydelser, ganske som man har gjort det i Norge og Sverige.
Efter min mening kan vi ikke tage små piger som gidsler, fordi der er få lande, der ikke overholder FN's børnekonvention.
I Beijing blev der dog, når det gælder kvinders menneskerettigheder, opnået et resultat, nemlig at kvinder har ret til at være fri for tvang, diskrimination og vold, at have kontrol med og selv kunne bestemme over deres seksualitet.
Vi er stadig ikke nået langt nok, men vi er trods alt nået et skridt i den rigtige retning.
Jeg er enig med udviklingsministeren i, at der stadig ligger mange opgaver forude og venter på os.
For Det Konservative Folkeparti er det væsentligste, at vi arbejder med at fastholde et intensiveret arbejde med »Platform for Action«, samtidig med at vi holder fast i de vedtagne tekster på den særlige samling i år 2000.
Det Konservative Folkeparti vil derfor også støtte det forelagte forslag til vedtagelse.